UK studenteraad meestal EFF-lede | Netwerk24
UK studenteraad meestal EFF-lede
Deur Ané van Zyl 04 Oktober 2019 17:48
Die meeste studente in die nuwe studenteraad van die Universiteit van Kaapstad (UK) is by die EFF se studentetak geaffilieer.
Dit is die indruk volgens voorlopige uitslae van die verkiesing wat van 23 tot 27 September by die UK gehou is. Hoewel tien van die 15 lede aan die EFF verbonde is, is die persoon met die meeste stemme nie polities geaffilieerd nie.
Die kampus van die Universiteit van Kaapstad.Foto: Argief
Zinhle Geluk, die student met die meeste stemme, het volgens die voorlopige uitslae 1 933 stemme op haar verenig. Sy word gevolg deur vyf lede van die EFF: Asemahle Ntumntum (1 730), Lance-Selae August (1 687), Zinhle Hinana (1 498), Aseza Matikane (1 474) en Asisipho Fente (1 393).
Ook vier lede van die Suid-Afrikaanse Studentekongres (Sasco) is tot die raad verkies. Van die onsuksesvolle kandidate is van die DA se studenteorganisasie en van Sasco.
Die UK sê in 'n verklaring die resultate is voorlopig omdat die finalisering daarvan onderhewig is aan die indiening van kandidate se veldtogbestuursverslae; die afhandeling en oplossing van klagtes wat reeds ontvang is; en indien die hoofverkiesingsbeampte geen skriftelike beswaar ontvang het nie.
Altesaam 4 922 stemme is uitgebring (teenoor 6 505 verlede jaar), waarvan 2 746 aanlyn stemme was en 2 176 op papier. Net 19,3% van die UK-studente het gestem.
"Die EFF-studentetak by die UK wil graag alle studente bedank dat hulle die kampus teen anti-revolusionêre magte beskerm het deur die EFF weer hul SR-keuse te maak," lui 'n verklaring op hul Facebook-blad.
"Demokratiese prosesse het weer bewys dat daar geen ander tuiste vir studente behalwe die EFF is nie. Dit is ons verantwoordelikheid om voort te gaan om die belange van die studentebevolking te bepleit en te bevorder."